Борбе са Русима воде се у источној Анадолији где Руси освајају Трапезунт, а Турци су успешнији око језера Ван. Руси подстичу јерменске тежње за независност како би стекли савезника у борбама против Турака. У Цариграду 1917. године долази до оставке великог везира који се није слагао са политиком тријумвирата, те је Талат-паша дошао на његово место. Револуција 1917. године избацила је царску Русију из рата. Нове бољшевичке власти обзнаниле су договор савезница о подели Турске што је за савезнике било врло неугодно. Руси напуштају Иран, Кавказ и предају Турској Карс, Батум и Ардаган (Брест-Литовски споразум 1918. година).